**ΠΕΡΙΦΕΡΕΙΑ ΚΡΗΤΗΣ**

**ΓΡΑΦΕΙΟ ΤΥΠΟΥ**

**ΔΕΛΤΙΟ ΤΥΠΟΥ**

**12-7-2024**

**Σημαντικές εκδηλώσεις και συλλεκτικές εκδόσεις  
στο ιστορικό μοναστήρι της Γκουβερνιώτισσας- Συνέντευξη τύπου σήμερα στη Περιφέρεια Κρήτης**

Αύριο βράδυ (Σάββατο 12 Ιουλίου) ξεκινούν οι εκδηλώσεις στο ιστορικό μοναστήρι της Γκουβερνιώτισσας που βρίσκεται στις Ποταμιές του Δήμου Χερσονήσου και οι οποίες πραγματοποιούνται στο πλαίσιο της έκθεσης που φιλοξενείται σε αίθουσα του κτιριακού συγκροτήματος με τίτλο: «Η ιστορία της Κρήτης μέσα από τον τοπικό Τύπο» .

Η παρουσίαση τους έγινε σήμερα σε κοινή συνέντευξη τύπου στην οποία συμμετείχαν ο Αναπληρωτής Περιφερειάρχης Γιώργος Πιτσούλης, η Αντιπεριφερειάρχης πολιτισμού και ισότητας Γωγώ Μηλάκη, ο δήμαρχος Χερσονήσου Ζαχαρίας Δοξαστάκης, ο πρόεδρος της ΕΣΗΕΠΗΝ Κυριάκος Κορτέσης και ο πρόεδρος του Οργανισμού Πολιτισμού και Ανάπτυξης Ποταμιών η «Γκουβερνιώτισσα» Μανόλης Αργυράκης.   
Ιδιαίτερη αναφορά έγινε και στις δύο σημαντικές συλλεκτικές εκδόσεις που επισφραγίζουν τις λαμπρές εκδηλώσεις στο ιστορικό μοναστήρι.  
**Ο Αναπληρωτής Περιφερειάρχης Κρήτης Γιώργος Πιτσούλης** ανέφερε, ότι «πρόκειται για ένα σημαντικό, ξεχωριστό μωσαϊκό πολιτιστικών γεγονότων που ο οργανώνει ο πολιτιστικός οργανισμός πολιτισμού και ανάπτυξης η Γκουβερνιώτισσα στο δήμο Χερσονήσου στο πλαίσιο της έκθεσης «Η ιστορία της Κρήτης μέσα από τον τοπικό τύπο» που συνδυάζεται με τιμητικό αφιέρωμα στο δημοσιογράφο-συγγραφέα Ν. Καζαντζάκη. Συγχαίρουμε τον πολιτιστικό οργανισμό για τις ξεχωριστές εκδηλώσεις που θα πραγματοποιηθούν τις οποίες στηρίζει η Περιφέρεια Κρήτης και ο Περιφερειάρχης Σταύρος Αρναουτάκης».

**Ο Πρόεδρος της ΕΣΗΕΠΗΝ Κυριάκος Κορτέσης** συγχαίροντας τους οργανωτές των εκδηλώσεων ανέφερε ειδικά για την έκδοση του βιβλίου που αφορά τον Ν. Καζαντζάκη, ως δημοσιογράφο, ότι είναι κάτι μοναδικό, «και δεν έχει ασχοληθεί κανείς με αυτό το ταλέντο του Κρητικού συγγραφέα. Είναι χαρά και τιμή μας που συμμετέχουμε στις εκδηλώσεις».

**Ο Δήμαρχος Χερσονήσου Ζαχαρίας Δοξαστάκης** ανέφερε, ότι, «ο δήμος δίνει προτεραιότητα στον τομέα του πολιτισμού. Στηρίζουμε τέτοιες εκδηλώσεις οι οποίες προσφέρουν ποιότητα και αναβαθμίζουν το επίπεδο των πολιτών. Ο πολιτιστικός Οργανισμός Γκουβερνιώτισσα είναι πρότυπο εθελοντικής κοινωνικής οργάνωσης στο τόπο. Το έργο που παράγει αποτελεί παράδειγμα».

**Από την πλευρά της η Αντιπεριφερειάρχης Πολιτισμού Γωγώ Μηλάκη σημείωσε μεταξύ άλλων:** «Αυτό που ενδιαφέρει την Περιφέρεια Κρήτης είναι η ανάδειξη της πολιτιστικής μας κληρονομιάς. Και αυτό το καταφέρνει με επιτυχία η Γκουβερνιώτισσα που αναδεικνύει την τοπική ιστορία, τα συγκριτικά πλεονεκτήματα του πολιτισμού μας. Συγχαίρουμε δημόσια όλους όσους συνετέλεσαν στην οργάνωση και πραγματοποίηση αυτών των σημαντικών εκδηλώσεων και εκδόσεων».

**Ο πρόεδρος του Οργανισμού Πολιτισμού και Ανάπτυξης Ποταμιών η «Γκουβερνιώτισσα» Μανόλης Αργυράκης** παρουσιάζοντας αναλυτικά τις εκδηλώσεις και ευχαριστώντας την Περιφέρεια Κρήτης, τον Περιφερειάρχης Σταύρο Αρναουτάκη αλλά και την διοίκηση της ΕΣΗΕΠΗΝ για την στήριξη, κάλεσε τους πολίτες να συμμετέχουν στις μοναδικές εκδηλώσεις που θα εξελιχθούν το επόμενο διήμερο.

**Οι εκδηλώσεις**

Αύριο Σάββατο 13 Ιουλίου στις 20:30 το πρόγραμμα περιλαμβάνει ομιλίες από τους   
- Ξενοφών Παγκαλιάς, μελετητής της ιστορίας του κρητικού Τύπου με θέμα:   
«Η ιστορία του κρητικού Τύπου» και  
-Κώστας Τσικνάκης, Ιστορικός, ερευνητής στο Ινστιτούτο Ιστορικών Ερευνών  
του Εθνικού Ιδρύματος Ερευνών με θέμα: «Οι αρχαιολογικές ανασκαφές στον τοπικό Τύπο».  
Αμέσως μετά η τραγουδοποιός Μαρία Λούκα, και ο γνωστός από τους Χαϊνηδες, Δημήτρης Ζαχαριουδάκης, θα μας ταξιδέψουν σε λυρικά μονοπάτια, μέσα στο πανέμορφο τοπίο της Παναγίας Γκουβερνιώτισσας.  
Κυριακή

Την Κυριακή 14 Ιουλίου θα γίνει ένα τιμητικό αφιέρωμα στο δημοσιογράφο Νίκο Καζαντζάκη.  
Το πρωί στις 11:00 Τρισάγιο στον τάφο του Νίκου Καζαντζάκη στο Μαρτινέγκο   
 και κατάθεση στεφάνων.   
Στις 20:30 Στον αύλειο χώρο της Γκουβερνιώτισσας ομιλία από τον   
Νίκο Ψιλάκη, δημοσιογράφο, συγγραφέα με θέμα:   
«Ο Νίκος Καζαντζάκης ως δημοσιογράφος».  
Αμέσως μετά μουσικό αφιέρωμα στα ταξίδια του Ν. Καζαντζάκη  
Τραγούδι: Ειρήνη Σταυρίδου  
 Πιάνο – τραγούδι: Αργυρώ Σταυρίδη  
Η είσοδος για τους πολίτες θα είναι ελεύθερη.   
Οι εκδηλώσεις συνδιοργανώνονται από την Περιφέρεια Κρήτης, τον Δήμο Χερσονήσου , την Ένωση Συντακτών Ημερήσιων Εφημερίδων Πελοποννήσου – Ηπείρου – Νήσων και Οργανισμό Πολιτισμού και Ανάπτυξης Ποταμιών η «Γκουβερνιώτισσα».  
  
Βιβλία  
Στη συνέχεια παρουσιάστηκαν δύο σημαντικές και ξεχωριστές εκδόσεις που επισφραγίζουν τις εκδηλώσεις που πραγματοποιούνται φέτος στην Γκουβερνιώτισσα και η οποία συνδυάζεται με τιμητικό αφιέρωμα στο δημοσιογράφο Νίκο Καζαντζάκη.  
  
 Βιβλίο 1ο

Η πρώτη έκδοση έχει τίτλο «Ο δημοσιογράφος Νίκος Καζαντζάκης, Η πολιτική και η ταξιδιωτική λογοτεχνία του».   
Το βιβλίο περιλαμβάνει μια εξαιρετικά ενδιαφέρουσα μελέτη του διακεκριμένου μελετητή της ελληνικής λογοτεχνίας, καθηγητή στο Πανεπιστήμιο του Βερολίνου κ. Κωνσταντίνου Δημάδη που εστιάζεται στη δημοσιογραφική διαδρομή του Νίκου Καζαντζάκη.  
Πρόκειται για ένα πολύτιμο κείμενο με το οποία ο αναγνώστης μπορεί να κατανοήσει το δημοσιογραφικό – ταξιδιωτικό έργο του μεγάλου κρητικού συγγραφέα ο οποίος για ένα χρονικό διάστημα της ζωής του εργάστηκε ως δημοσιογράφος – ανταποκριτής σε μεγάλες εφημερίδες της εποχής.  
Ξεχωριστό ενδιαφέρον έχουν οι επισημάνσεις του κ. Δημάδη για τις ανταποκρίσεις του απεσταλμένου Ν. Καζαντζάκη στη Σοβιετική Ένωση το 1925, στην Ισπανία την περίοδο του εμφυλίου Πολέμου, για το οδοιπορικό του «ένα ταξίδι εις την Πελοπόννησον», αλλά και για τα κείμενα του για την Αγγλία μετά τον Δεύτερο Παγκόσμιο Πόλεμο.  
Στο ίδιο βιβλίο ο δημοσιογράφος και συγγραφέας Νίκος Ψιλάκης στο εισαγωγικό του σημείωμα μεταφέρει τον αναγνώστη στην εποχή που ο Νίκος Καζαντζάκης, γνωρίζοντας τη δύναμη του Τύπου, αναλαμβάνει ανταποκρίσεις για λογαριασμό μεγάλων εφημερίδων των Αθηνών.  
Επίσης αναφέρεται στην περίοδο που ο Νίκος Καζαντζάκης υπήρξε πρόεδρος του Συλλόγου Δημοτικιστών μία δράση του που παραμένει άγνωστη, ενώ επισημαίνει πόσο επηρέασαν τα ταξίδια το συνολικό έργο του μεγάλου Κρητικού συγγραφέα.  
Ουσιαστικά πρόκειται για μια πολύτιμη μελέτη που φωτίζει την αρθρογραφία του πιο μεταφρασμένου σύγχρονου έλληνα συγγραφέα.  
Το βιβλίο είναι δημιούργημα της συνεργασίας της Ένωσης Συντακτών Ημερήσιων Εφημερίδων Πελοποννήσου Ηπείρου και Νήσων με τον Οργανισμό Πολιτισμού και Ανάπτυξης Ποταμιών η «Γκουβερνιώτισσα» που ολοκληρώθηκε με τη στήριξη της Περιφέρειας Κρήτης.  
  
Βιβλίο 2ο   
  
Το δεύτερο βιβλίο είναι μια συλλεκτική έκδοση με τίτλο «Η ιστορία της Κρήτης στην ΠΡΩΤΗ ΣΕΛΙΔΑ» που ο ρόλος της είναι διττός. Από τη μια καταγράφει την ιστορία περίπου δύο αιώνων της Κρήτης, μέσα από πρωτοσέλιδα που σήμερα αποτελούν ιστορικά ντοκουμέντα και από την άλλη παρουσιάζει εφημερίδες που εκδίδονταν το ίδιο χρονικό διάστημα στο νησί, ξεκινώντας από την πρώτη εφημερίδα που τυπώθηκε στα Χανιά με πρωτοβουλία του Μωχάμεντ Αλί επί αιγυπτιακής κυριαρχίας 1830-1840.  
Η εφημερίδα «Βακάι Γκιρίτ» (Κρητική Εφημερίς) ήταν δίγλωσση, δίστηλη (αριστερά ελληνικά, δεξιά αιγυπτιακά) και ήταν η επίσημη εφημερίδα της διοίκησης.  
Ξεφυλλίζοντας τις σελίδες μιας παλιάς έκδοσης εφημερίδας μπροστά στα μάτια σας αποτυπώνεται η ιστορία ανεπεξέργαστη, χωρίς φίλτρο και παραμορφωτικό φακό.  
Η έκδοση για λόγους χρηστικούς χωρίζεται σε πέντε ιστορικές περιόδους:  
- Τουρκο-αιγυπτιακή  
-Κρητικής Πολιτείας  
- Μικρασιατικής καταστροφής  
-Β΄ Παγκοσμίου πολέμου  
- Μεταπολεμική  
Και αυτή η έκδοση είναι το αποτύπωμα της συνεργασίας μεταξύ της Ένωσης Συντακτών Ημερήσιων Εφημερίδων Πελοποννήσου Ηπείρου και Νήσων με τον Οργανισμό Πολιτισμού και Ανάπτυξης Ποταμιών η «Γκουβερνιώτισσα» που υλοποιήθηκε με την στήριξη του δήμου Χερσονήσου.